Марко Ганчев
Победителят го съдят

chitanka.info

Жозефина все още в снагата е фина,

но нали в опълченската възраст навлизам,

вече вика ми моята Жозефина:

— Стига с тоя морален бонапартизъм!

Човек вече не може из къщи да се размине,

без да е блъснал и сритал

купищата ти от морални мини

(те добре че са с много голям закъснител!)

Рожбите ни играят на прескочикобила

по чувалите ти с морална плячка —

току-виж някоя рожба се е пребила

и е станало от играчка плачка.

Хайде, ти даде, каквото там даде,

младите пълководци ще се разсърдят —

нека вече те побеждават, така де…

— Млък ма! — кресвам й. — Победителя на го съдят!

1978

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.